recursal/SuperWikiNEXT-32B huggingface dataset:
ליונפו **צרינג טובגה** (בדזונגקה: **ཚེ་རིང་སྟོབས་རྒྱས།**, באנגלית: **Tshering Tobgay**, נולד ב-19 בספטמבר 1965) הוא פוליטיקאי ואקולוג בהוטני, שכיהן בשנים 2013–2018 כראש ממשלת ממלכת בהוטן. הוא מנהיג המפלגה הדמוקרטית של בהוטן. בשנים 2008–2013 היה יושב ראש האופוזיציה באספה הלאומית של ארצו.
טובגה הוא מהנדס מכונות ואיש מנהלה בהכשרתו.

ביוגרפיה
--------

### ילדות וצעירות

טובגה נולד במשפחה בת שישה ילדים. אביו היה אחד הלוחמים הראשונים בצבא המלכותי הבהוטני. אמו השתתפה במיזם בניית הכביש הראשון שחיבר את בהוטן עם הודו.
טובגה למד בפנימייה התיכונית ד"ר גרהם בקלימפונג בהודו, בהרי הימלאיה המזרחיים.
בשנת 1990 בעזרת מלגה מטעם האו"ם הוא סיים תואר ראשון בהנדסת מכונות בבית הספר להנדסה סוונסון של אוניברסיטת פיטסבורג בארצות הברית. בהמשך סיים תואר שני במנהל ציבורי בבית הספר למנהל על שם ג'ון פ. קנדי באוניברסיטת הרווארד.

### התחלת הקריירה

בשנים 1991–1999 עבד באגף לחינוך מקצועי וטכני במחלקת החינוך הבהוטנית.
בשנים 1999–2003 הוא הקים וניהל את הרשות הלאומית להכשרה טכנית.
בשנים 2003–2007 פעל טובגה במנהל מחלקת משאבי אנוש של המשרד לעבודה ולמשאבי אנוש של בהוטן.

### פעילותו הפוליטית

הוא התפטר בפברואר 2007 ונכנס לפוליטיקה מתוך כוונה להשתמש בכישוריו למען יישום המדיניות החדשה בממלכה, אחרי שב-2008 השכין בה המלך ג'יגמה קיזר נאמגייל ואנגצ'וקן משטר דמוקרטי תחת מונרכיה חוקתית.
הוא נמנה עם מייסדי המפלגה הדמוקרטית של בהוטן ורשם אותה כמפלגה הפוליטית הרשמית הראשונה. באספה הלאומית בבחירות משנת 2008 השיגה המפלגה רק שני מושבים, כשטובגה נבחר באחד מהם. ב-2009 עם התפטרות מנהיג המפלגה הדמוקרטית, סנגאי נגדופ, ירש טובגה את תפקידיו.
אחרי הבחירות משנת 2013 נבחר טובגה לראש ממשלת בהוטן בבחירות חשאיות.
במערכת הבחירות התמקד בשיפור רמת החיים של החקלאים, הבטיח לצייד את הכפרים במכונות חקלאיות וכלי רכב חיוניים ולהקים צי הצלה של שני מסוקים. הוא הבטיח לשקם את כלכלת המדינה, לשפר את מערכת החינוך ולחזק את הרשויות המקומיות.
בכניסה לתפקיד תיאר את אתגרי ממשלתו: חובות המדינה, משבר המטבע עם המחסור ברופיות הודיות, האבטלה והעלייה בשחיתות. טובגה המשיך לדגול במדיניות ארצו לטיפוח מדד האושר הלאומי הגולמי.

פרסים ואותות הוקרה
------------------

* 2008 - התעיף לונגמאר הכתום מידי מלך בהוטן
* 2014 - הצעיף לונגמאר האדום מידי מלך בהוטן

קישורים חיצוניים
----------------

ויקישיתוף מדיה וקבצים בנושא **צרינג טובגה** בוויקישיתוף
* 

* אתר האינטרנט הרשמי של צרינג טובגה (באנגלית)
* צרינג טובגה, ברשת החברתית פייסבוק

* צרינג טובגה, ברשת החברתית אקס (טוויטר)

* צרינג טובגה, ברשת החברתית LinkedIn

* צרינג טובגה, סרטונים בערוץ היוטיוב
* במגזין דיפלומט
* קואנסל חדשות
מצד זוהר ה"ישראלי"
**מְצַד זוֹהַר** הוא שמם של שני מבנים עתיקים בנחל זוהר. המבנה הראשון הוא מצד זוהר "הישראלי", הנמצא ממערב לכביש 90, בסמוך לשפך הנחל לים המלח. מבנה זה זוהה על ידי הארכאולוגים יוחנן אהרוני ובנו רותנברג בשנת 1957, ותוארך על ידם לתקופת הברזל. המבנה השני נמצא על צוק שמתרומם מעל הנחל, ממערב למצד זוהר "הישראלי", והוא מכונה מצד זוהר "הרומי".

מצד זוהר "הישראלי"
------------------

המצד שוכן על שלוחה הבנויה מחוואר הלשון, בין ערוץ נחל זוהר לערוץ נחל יזרח. האתר נראה כמו רוג'ום עגול, בנוי מאבנים גדולות. הארכאולוג רותנברג סבר שזהו במקור מצד מרובע שגודלו 10X10 מטרים, וגובהו ארבעה מטרים. בסמוך למבנה זה ישנו מבנה נוסף בצורת רי"ש. למרות הקרמיקה ההלניסטית הרבה באתר, תיארך אהרוני את המצד לתקופת הברזל 2 (1000–800 לפנה"ס), על בסיס מספר בודד של חרסים גסים. אהרוני טען שהמצד צפה על דרך אדום (לדבריו, היא מעלה זרון) שמוזכרת בתנ"ך בפרשת מלחמת יהושפט מלך יהודה נגד מואב (ספר מלכים ב', פרק ג', פסוקים ח'–כ').

מצד זוהר "הרומי"
----------------

מצד זה כולל מתחם מוקף חומת אבן, שהכניסה אליו היא דרך שער עם קשת בצידו המערבי. בראש הצוק מעל החומה ישנו מגדל. בשנת 1864 ביקר באתר הנרי בייקר טריסטראם הבריטי, ותיארך את המבנה כמצד צלבני. החוקר הישראלי נתן שלם סבר שהמצד הוא רומי או ביזנטי. בשנת 2004 נערכה חפירת בדיקה מצומצמת באתר על ידי הארכאולוגים טלי גיני ודב נחליאלי, והמבנה תוארך לתקופה הצלבנית והממלוכית. ככל הנראה שימש המבנה כתחנה על דרך הדואר בין עזה לכרך.

גלריית תמונות
-------------

* מצד זוהר ה"רומי" במבט על.מצד זוהר ה"רומי" במבט על.
* החזית הדרומית של מצד זוהר ה"רומי".החזית הדרומית של מצד זוהר ה"רומי".
* מבט מצפון-מערב לעבר מצד זוהר ה"רומי".מבט מצפון-מערב לעבר מצד זוהר ה"רומי".
* בורות במערב מצד זוהר ה"רומי".בורות במערב מצד זוהר ה"רומי".

קישורים חיצוניים
----------------

ויקישיתוף מדיה וקבצים בנושא **מצד זוהר** בוויקישיתוף
* טלי אריקסון-גיני, דב נחליאלי ורוברט קול, מצד זוהר, "חדשות ארכאולוגיות", גיליון 129, 2017

הערות שוליים
------------

1. ↑  גילו מצודה קדומה ששמרה על <<דרך אדום>>, הארץ, 31 בדצמבר 1957
2. ↑  ד"ר טלי גיני ודב נחליאלי, מיצד זוהר תחנת בריד ממלוכית, באתר רשות העתיקות
**ותרנות** היא תכונה או התנהגות אנושית שיש בה הטבה עם האחר, לעיתים על חשבון העצמי; הוותרן מוחל על המגיע לו למען ערכים נשגבים. היפוכה של הוותרנות היא קפדנות, קנאות וצייקנות. הוותרנות קשורה גם בזולתנות; משמעויותיה הקרובות והשונות הן: סלחנות יחס רך, כניעה; וגם יד רחבה, או בזבזנות.

ותרן הוא נדיב, מעביר על מידותיו וסלחן, בניגוד לקמצן או כילי ונוטר.

שימושים ביהדות
--------------

### בעת העתיקה

בהגות היהודית שובחה התנהגות זו באשר לאדם. בספרות האגדה נאמרו כמה דעות באשר למידת הוותרנות; במדרש במדבר רבה הומלץ לאדם לאחוז במידת הוותרנות בקרב משפחתו ובני ביתו: "לִמדה אותך התורה שתהא ותרן בתוך ביתך".

- ותרנות גונתה בהקשרים של אמונה ותפיסת פעולת האל בעולם. לעומת האמונה באל אחד המקשרת הכל לכוח עליון אחד, עבודת אלילים נוחה לקבל תפיסות שונות ולא להקפיד בהן, כך למשל נאמר בתלמוד ירושלמי: "עבודה זרה ותרנית היא", וכן, סברו חז"ל, כי כל המייחס לאל ותרנות, פשרנות או חריגה מן האמת המוחלטת - צפוי לגורל אכזר: "כל האומר הקדוש ברוך הוא ותרן הוא - יוותרו חייו".

### בימי הביניים

ותרנות נחשבת למידה ראויה, אחת מטעמי מצוות שמיטה בספרות הראשונים.

רבי יצחק בן שלמה הישראלי אשר חי במצרים במפנה המאות ה-9 - ה-10, כתב בספרו **ספר הגדרים**, כי "הקרבנות והצדקות ועשית הכלים וכו' ועשית צרכים רבים וכו'. ואם בפְתוח הבית לרוחה ללין בו גר ותושב".

רבי יהודה מסירלאון אשר חי באנקונה שבאיטליה במפנה המאות ה-15 - ה-16, כתב בספרו **נופת צופים**:
"אמנם מעלת הוותרנות תבדל מן הנדיבות בפחות ויותר, שהוותרנות יותר רב מהנדיבות ולכן יותר ראוי שנאמר שהוותרנות הפכו הנבָלה, והנדיבות הפכו הכילות".

### בעת החדשה

ותרנות נדרשת ברשימת ההנהגות הראויות ליהודי שניסח רבי ישראל מסלנט; הנהגה 11 אומרת: "צדק: ותר משלך".

היוצר חיים נחמן ביאליק טען שהוותרנות היא תכונתה של ספרות האגדה והקפדנות היא תכונתה של ספרות ההלכה, ולשתיהן יש מקום ביהדות ואף מתקיימים ביניהן יחסים הדדיים:
"זו קפדנית, מחמרת ... וזו ותרנית, מקילה, רכה משמן".

מאז תחיית הלשון העברית משתמע המונח גם בהקשרים פוליטיים, וכן, צורף אל הביטויים "ותרנות פוליטית" או "ותרנות מדינית". המשתמשים בו מוחים על היענות או הסכמה של גופים ממלכתיים בישראל, בראש ובראשונה ממשלת ישראל לדרישות או תביעות של מדינות או גופים בינלאומיים זרים, למשל מסירת שטחים או שחרור מחבלים תמורת שבויים, אשר עלולים לדעתם לגרום נזק ישיר או עקיף לביטחון המדינה ותושביה או שהם נתפסים כפוגעים בעקרונות נערצים, כמו שלמות הארץ.

לקריאה נוספת
------------

* יעקב קלצקין, הערך: ותרנות, **אוצר המונחים הפילוסופיים**, א-ד, ברלין: הוצאת אשכול, תרפ"ח.
* נחום פינברג, ויתור, פשרה ועסקת חבילה ומה שביניהם: מחילה על זכויות בסיום עבודה, בתוך: אהרן ברק ואחרים (עורכים), **ספר מנחם גולדברג; לקט מאמרים בדיני עבודה וביטחון סוציאלי,** הוצאת סדן, תשס"ב, עמ' 439–460

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **ותרנות** |

הערות שוליים
------------

1. ↑  רש"י על מסכת כתובות דף נ.
2. ↑  מסכת סנהדרין דף ק"ב: "אחאב ותרן בממונו היה".
3. ↑  במדבר רבה, ט.
4. ↑  תלמוד ירושלמי,
5. ↑  מסכת בבא קמא דף נ.
6. ↑  **ספר החינוך**, מצווה פד
7. ↑  על ותרנות כמהותה של מצוות שמיטה, ראו: צבי שורץ, שמיטת כספים - מבחן של אחוה, באתר דעת
8. ↑  **ספר הגדרים**,
9. ↑  מקור: **נופת צופים**, ב' ב'.
10. ↑  ראו למשל: ר' ישראל מסלנט, באתר
11. ↑  חיים נחמן ביאליק (1917), **הלכה ואגדה**, באתר פרויקט בן-יהודה
| Dd |
| --- |
| DdDd |
| **אלפבית לטיני** |
| Aa | Bb | Cc | Dd | Ee | Ff | Gg |
| Hh | Ii | Jj | Kk | Ll | Mm | Nn |
| Oo | Pp | Qq | Rr | Ss | Tt | Uu |
|  | Vv | Ww | Xx | Yy | Zz |  |

האות **D** היא האות הרביעית באלפבית הלטיני. מקורה של האות באות מהשפה הפרוטו-שמית ומהאלפבית הפרוטו-כנעני, שממנו התפתחה גם האות ד.
מבחינה פונולגית, האות d מייצגת עיצור מכתשי, סותם, קולי (/IPA: /d) - כמו דל"ת בעברית.
קוד ה-ASCII של האות הגדולה D הוא 68 ושל האות הקטנה d הוא 100.

ייצוגים נוספים
--------------

דגל הקוד הבינלאומי של האות D.
באלפבית פונטי מיוצגת האות על ידי המילה "**דלתה**" (**Delta**), למעט בשימוש בשדות תעופה, שם משתמשים במילה "**דיקסי**" (**Dixie**), על מנת למנוע בלבול עם חברת התעופה דלתא.

ב-ASCII מיוצגת האות על ידי 68 (D) ו-100 (d).

בקוד מורס מיוצגת האות על ידי קו ושתי נקודות:

-··
בכתב ברייל:

התפתחות האות D
--------------

|  |  |  |  |  |  |
| --- | --- | --- | --- | --- | --- |
| דג פרוטו כנעני | דלת פרוטו כנעני | פיניקי | יווני | אטרוסקי | לטיני |
| דג פרוטו כנעני | דלת פרוטו כנעני | דלת פיניקית | דלתא יוונית | D אטרוסקית | D לטינית |

משמעויות של האות
----------------

בהקשרים מסוימים, **D** יכולה לסמל:

* במוזיקה - התו רה.
* במחשבים - D הוא שמה של שפת תכנות.
* בכימיה D מסמל את דאוטריום שהוא איזוטופ של מימן.
* בביולוגיה D הוא ויטמין.
* במתמטיקה הרבה פעמים מסמן הפרש (Distance).

ראו גם
------

* Ð
* ∂

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **D** |
| ויקישיתוף תמונות ומדיה בוויקישיתוף: **D** |

* D, באתר אנציקלופדיה בריטניקה (באנגלית)
**טלעת יעקוּבּ** (בערבית: طلعت يعقوب; 1944 – 17 בנובמבר 1988) היה מזכ"ל החזית לשחרור פלסטין וממייסדיה.

נולד בכפר עבאסייה שבחיפה. בעקבות מלחמת העצמאות נמלטה משפחתו ב-1948 מהכפר והשתכנה במחנה הפליטים עקבת ג'אבר שליד יריחו. את לימודיו התיכוניים סיים בירושלים, ואחר נדד לדמשק בירת סוריה, שם סיים את לימודיו בפקולטה למשפטים של אוניברסיטת דמשק. 

בגיל 21 ייסד בדמשק ארגון קטן בשם פלוגות השיבה, שהורכב בעיקר מצעירים פלסטיניים שגדלו במחנות הפליטים הסמוכים לדמשק. חודשיים לאחר מכן התאחד הארגון הצעיר עם ארגונו המבוסס יותר של אחמד ג'יבריל החזית העממית לשחרור פלסטין - המפקדה הכללית. בחודש אפריל 1977, על רקע מלחמת האזרחים בלבנון, פרש יחד עם חברים נוספים, כדי להקים את החזית לשחרור פלסטין.

בסוף 1983, לאחר חילוקי דעות קשים בתוך החזית, חל בה פילוג משולש, ויעקוב עמד בראש אחד הפלגים הללו. יעקוב, שבמשך שנים נקט אוריינטציה פרו-סורית, נותר נאמן למשטרו של חאפז אל-אסד גם לאחר הפילוג הזה. ואולם, החל מאמצע שנות השמונים החל לגלות סימנים של התמתנות. בנובמבר 1988 אף השתתף במושב של המועצה הלאומית הפלסטינית שהתקיים באלג'יר, ובו הכריז יאסר ערפאת על הקמת מדינה עצמאית לעם הפלסטיני.

ב-17 בנובמבר 1988, מיד לאחר כינוס המועצה, מת לפתע טלעת יעקוב מדום לב. במקומו מינו אנשי החזית לתפקיד את אבו נידאל אלאשקר. שנה לאחר מכן התאחדו פלגיהם של טלעת יעקוב ושל אבו עבאס בתיווך לוב והפת"ח.

קישורים חיצוניים
----------------

* Obituaries: Talaat Yacoub, a Palestinian Leader, Dies, *The New York Times*, November 19, 1988
ניקולאי דוברוליובוב
**ניקולאי דוברוליובוב** (ברוסית: **Николай Александрович Добролюбов**)‏ (5 בפברואר 1836 - 29 בנובמבר 1861) היה מבקר ספרות, פובליציסט ומהפכן רוסי של מחצית המאה ה-19. 

דוברוליובוב נולד בניז'ני נובגורוד במשפחת כומר. כבר בילדות אהב לקרוא ובגיל 17 החל את הלימודים במכון ללימודי הוראה בסנקט פטרבורג. לאחר פטירת הוריו בשנת 1854 נודע בציבור כבעל דעות קיצוניות נגד הדת, המלוכה ומעמד הצמיתות. דעותיו מצאו ביטוי במספר רב של יצירותיו הספרותיות שפורסמו בעיתונות הסטודנטיאלית.

קריירת המבקר
------------

דוברוליובוב נפטר משחפת כבר בגיל 25 וזאת לאחר שהוא היה באירופה במשך שנה. למרות חייו הקצרים הוא פרסם הרבה. בדרך כלל מאמריו התפרסמו במגזין סוברמניק. רק במהלך שנת 1858 הוא פרסם כ-75 מאמרים ותגובות ליצירות ספרותיות שונות. חלק מיצירותיו לא התפרסמו עקב הוראת הצנזורה. גם יצירותיו שהיו מאמרים בנושא הספרות היו בעלי אופי פוליטי מובהק. 

מאמרים שהיו בעלי חשיבות רבה, הם מאמרים שהוקדשו לרומנים של איוואן טורגנייב ואיוון גונצ'רוב ומחזות של אלכסנדר אוסטרובסקי. בתקופת ברית המועצות וגם היום מאמריו הם חלק של תוכנית הלימודים בבית הספר.

בשנת 1860 הוא נשלח למשך שנה לאירופה במטרה לשפר את מצב בריאותו. הדבר לא הצליח, הוא חזר לסנקט פטרבורג ונפטר בסוף 1861. הוא נטמן בבית הקברות בסנקט פטרבורג.

הוא נחשב עד היום לאחד המנהיגים של התנועה המהפכנית באימפריה הרוסית בשנות ה-60 של המאה ה-19. יחד עם זאת, אלכסנדר הרצן ראה בו קנאי שרק מפריע לקידום השינויים ברוסיה. פיודור דוסטויבסקי האשים אותו בזלזול בחשיבות האישיות באמנות.

קישורים חיצוניים
----------------

ויקישיתוף מדיה וקבצים בנושא **ניקולאי דוברוליובוב** בוויקישיתוף
* יצירות של דוברוליובוב
* קורות חיים (ברוסית)
* ניקולאי דוברוליובוב, באתר אנציקלופדיה בריטניקה (באנגלית)
* ניקולאי דוברוליובוב, באתר "Find a Grave" (באנגלית)
* ניקולי אלכסנדרוביץ דוברוליובוב, דף שער בספרייה הלאומית

הערות שוליים
------------

1. ↑  הביוגרפיה של ניקולאי דוברוליובוב (ברוסית).

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007278235905171
* BIBSYS: 90322040
* BnF: cb119002890 (data)
* CiNii: DA00470423
* GND: 118679945
* ISNI: 0000 0001 2149 1791
* LCCN: n50059894
* LNB: 000060994
* NDL: 00438024
* NKC: jn20000700411
* NLA: 35038674
* NLP: a0000001181816
* NSK: 000169859
* NTA: 07028492X
* RERO: 02-A000052236
* RSL: 000052892
* SELIBR: 183892
* SUDOC: 026833387
* Trove: 808701
* VIAF: 120725045
* WorldCat: lccn-n50059894

 |
הכפר **זאקאן** (בהונגרית: **Zákány**) נמצא במחוז שומוג', נפת צ'ורגו.

מקור שמו
--------

היישוב זאקאן קיבל כנראה את שמו מהמים הרירניים בסביבה (משורש ריר, בהונגרית: zákányos).

מיקום
-----

היישוב ממוקם מערבית לצ'ורגו, ממש על הגבול עם קרואטיה. הכפר יושב בצד הדרומי של גבעות Zákányi-őrtilosi. הערים הקרובות ביותר הן צ'ורגו, 20 ק"מ משם, נג'קניז'ה, 25 ק"מ משם, וקופריבניצה, בצד הקרואטי.

מנקודת מבט תחבורתית, זאקאן הוא אחד מצמתי הרכבת החשובים של דרום טרנסדנוביה, מכיוון שכאן נמצאת תחנת הרכבת ג'קנש הנושאת אמנם את שם היישוב השכן, אבל נמצאת בכפר זאקאן ומחוברת לשלושה קווי רכבת ארציים חשובים ביותר. זוהי נקודת המפגש שלהם וגם תחנת הגבול לכיוון קרואטיה, בקו בודפשט – זאגרב – פרייקה. (בישוב יש גם תחנת רכבת מקומית, תחנת זאקאן, אך היא מטפלת רק בתנועה מקומית). הדרך הקלה ביותר להגיע מהכפר לערים נג'קניז'ה וצ'ורגו היא באמצעות רכבת.

ליישוב ניתן להגיע גם ברכב מנג'קניז'ה על כביש 6804.

היסטוריה
--------

שם היישוב מתקופת ארפאד (ממלכת הונגריה (1000–1301)), וכבר מוזכר במסמכים בשנת 1227 כזאקון לפני הפלישה המונגולית לאירופה, ולאחר מכן בשנת 1309 כזקאן. הטירה הוזכרה לראשונה בשנת 1325, ושמה הוזכר גם ברשימת המעשרות האפיפיורית של 1332 – 1337, כך שכבר הייתה לה כנסייה באותה תקופה. בשנת 1342, היא כבר נהנתה מהרשאות עיר ובמקביל הוזכרה גם הכנסייה שלה המוקדשת למרטין מטור. בשנת 1379, לאיוש הראשון, מלך הונגריה נתן אותו למיקלוש, בנו של בודיסלו זאקאני כמענק.

בפנקס מס הראשי של אוצר האימפריה העות'מאנית בשנים 1565 – 1566, זאקאן נרשם ככפר שכלל 10 בתים בלבד. במהלך הכיבוש הטורקי, זאקאן החלה להתפתח משמעותית שוב ובשנת 1571 היא כבר הייתה מורכבת מ-77 בתים, וזמן קצר לאחר מכן נהרסה מסיבה כלשהי, כך שב-1580 מצאו כאן גובי המיסים הטורקים רק בית אחד.

בתחילת שנות העשור הראשון של המאה ה-20 הכפר היה שייך למשפחת זיצ'י; הרוזן אדן זיצ'י היה בעל האדמות הגדול במקום, שהייתה לו שם גם טירה יפה, שבנה ב-1911.

בשנת 1910, מתוך 1,688 תושבים, 1,675 היו הונגרים. מתוכם, 1,558 רומים-קתולים, 51 לותרנים ו-45 יהודים.

ילידי המקום
-----------

* **רוז'י ונטיאנר** (1909 – 1975) הייתה פסנתרנית, מורה לפסנתר יהודייה-הונגרייה, דודתו של הביולוג פאל ונטיאנר.

קישורים חיצוניים
----------------

ויקישיתוף מדיה וקבצים בנושא **זאקאן** בוויקישיתוף
* 

* אתר האינטרנט הרשמי של זאקאן (בהונגרית)

| מחוזות הונגריה |
| --- |
| 

|  |  |
| --- | --- |
| באץ'-קישקון • באראניה • בורשוד-אבאוי-זמפלן • בקש • גיור-מושון-שופרון • הווש • היידו-ביהר • ואש • וספרם • זאלה • טולנה • יאס-נאג'קון-סולנוק • נוגראד • סבולץ'-סטמאר-ברג • פייר • פשט • צ'ונגראד-צ'נאד • קומארום-אסטרגום • שומוג' |  |

 |
| עיר הבירה בודפשט |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ge1093419
* VIAF: 237470124
* WorldCat: viaf-237470124

 |
**STS-130** היא משימה בתוכנית מעבורות החלל של נאס"א, ששוגרה ב-8 בפברואר 2010. המטרה הייתה להביא מודול מגורים חדש "טרנקוויליטי" (שלווה), ואת מודול "קופולה" לבצע מספר ניסויים. בנוסף הובאו חלקי חילוף ומצרכים שונים.

צוות
----

* **מפקד:** ארצות הבריתארצות הברית ג'ורג' זאמקה
* **טייס:**ארצות הבריתארצות הברית טרי וירטס
* **מומחה משימה:**ארצות הבריתארצות הברית רוברט בנקן
* **מומחה משימה:**ארצות הבריתארצות הברית ניקולס פטריק
* **מומחית משימה:**ארצות הבריתארצות הברית קתרין הייר
* **מומחה משימה:**ארצות הבריתארצות הברית סטיבן רובינסון

מהלך המשימה
-----------

השיגור היה מתוכנן לביצוע ב-7 בפברואר 2010. לאחר תחילת ספירה מאחור התברר שבהתאם לתנאי מזג האוויר באתר רצוי לדחות אותו ליום אחר. השיגור בוצע ב-8 בפברואר 2010. ב-10 בפברואר בוצע חיבור לתחנת החלל הבין-לאומית בה פעלה משלחת מס' 22 בפיקוד ג'פרי ויליאמס. 

לאחר עגינה החלו עבודות בשחרור מודולים חדשים מתא המטען של המעבורת בעזרת זרוע רובוטי. כמו כן החלה העברת מצרכים לתחנת החלל. ג'פרי ויליאמס החל בתיקון מערכת המים בעזרת חלקי חילוף שהובאו.

ב-12 בפברואר בוצע פעילות חוץ רכבית בה השתתפו בנקן ופטריק. במהלך הפעילות בוצעו עבודות הקשורות לחיבור מודול "טרנקוויליטי" למערכות תחנת החלל. משך הפעילות הייתה כ-6.5 שעות. לאחר סיום הפעילות היה ניתן לפתוח דלתות למודול החדש. ב-13 בפברואר החלה העברת ציוד למודול זה.

ב-14 בפברואר בוצע פעילות חוץ רכבית בה השתתפו בנקן ופטריק. במהלך הפעילות בוצעו עבודות הקשורות לחיבור מודול "טרנקוויליטי" למערכות תחנת החלל והכנות לתחילת שימוש במודול "קופולה". הפעילות נמשכה כ-6 שעות. ב-15 בפברואר מודול "קופולה" בעזרת זרוע רובוטי של תחנת החלל חובר למקום החדש בחלק האחורי של מודול "טרנקוויליטי".

ב-17 בפברואר בוצע פעילות חוץ רכבית שלישית בה השתתפו בנקן ופטריק. בפעי לות זו הושלמו עבודות חיבור מודולים חדשים למערכות תחנת החלל. הפעילות נמשכה כ-8 שעות.

ב-18 בפברואר נמשכה העברת הציוד למודול "טרנקוויליטי" והחל ניפוח חמצן למודול "קופולה". ב-19 בפברואר ויליאמס וזאמקה חתכו "סרט אדום" בכניסה למודול "קופולה" והוא הוכרז מבצעי. במרכז המודול הותקן אבן שהובא מהירח על ידי צוות אפולו 11. בסוף היום נסגרו מעברים בין המעבורת לבין תחנת החלל. משקל תחנת החלל גדל בכ-15.75 טון והגיע ל-363 טון.

ב-20 בפברואר מעבורת החלל התנתקה מתחנת החלל והחלו הכנות לנחיתה. הנחיתה בצוע בהצלחה במסלול נחיתה מס' 15 במרכז החלל קנדי.

ראו גם
------

* משימות מעבורות החלל

קישורים חיצוניים
----------------

ויקישיתוף מדיה וקבצים בנושא **STS-130** בוויקישיתוף
* STS-130, באתר "הידען"
* דף המשימה באתר נאס"א
* תיאור המשימה
* סרטון של המשימה

| משימות מעבורת החלל אנדוור |
| --- |
| משימות | STS-49 • STS-47 • STS-54 •STS-57 • STS-61 • STS-59 • STS-68 • STS-67 • STS-69 • STS-72 • STS-77 • STS-89 • STS-88 • STS-99 • STS-97 • STS-100 • STS-108 • STS-111 • STS-113 • STS-118 • STS-123 • STS-126 • STS-127 • STS-130 • STS-134 |  |
**משקאות אניס** הם סוג של משקאות אלכוהולים המיוצרים מהתססה וזיקוק של אלכוהול בעיקר ענבים והשריית זרעי אניס בתוך הנוזל. במשקאות אלו טעם האניס הוא מודגש מאוד ואחוז האלכוהול בהם הוא גבוה, בדרך כלל בין 40 ל-80. רוב משקאות האניס הם המשקה הלאומי של מדינות המזרח התיכון ומהווים חלק חשוב מהתרבויות באזור.

מאפיין של משקאות האניס הוא שינוי צבעו במגע עם נוזלים. כאשר שמני האניס מומסים בריכוז גבוה של אלכוהול צבעם הוא שקוף, אך כאשר הנוזל בא במגע עם נוזל אחר, ריכוז האלכוהול יורד והשמנים עוברים קריסטליזציה ומתקבל צבע לבן עכור. בעוד משקאות האניס הופכים לבנים, משקאות הפסטיס הופכים צהובים.

צמחים להכנת משקאות אניס
-----------------------

ישנם כמה צמחים המשמשים להכנת משקאות אניס:

* אניס
* שומר פשוט
* לענה
* לענה שיחנית
* שוש קירח

סוגים שונים של משקאות אניס
--------------------------

* ערק - המזרח התיכון
* אוזו - יוון
* ראקי - טורקיה
* אבסינת' - אירופה
* פסטיס - צרפת
* אוג'י - ארמניה
* זיווניה - קפריסין
* סמבוקה - איטליה
* חלק מסוגי הראקיה - חבל הבלקן
* אגוארדינטה - קולומביה
* אייראג - מונגוליה
* סויו - קוריאה
* סוצ'ו - יפן
* ערקי - אתיופיה
* קומיס - מרכז אסיה

קישורים חיצוניים
----------------

ויקישיתוף מדיה וקבצים בנושא **משקאות אניס** בוויקישיתוף
* מבחר כתבות על משקאות אניס מאת גיא גיסר
* כתבה על משקאות אניס באתר נענע
**אסף אבידן והמוג'וס** (**Asaf Avidan & The Mojos**) הייתה להקת רוק ישראלית שהוקמה בשנת 2006 בירושלים. תחילת דרכו של ההרכב בסיבוב הופעות אקוסטי של אסף אבידן ברחבי הארץ. עם הקמת ההרכב הנוכחי, הפכה הלהקה למוכרת ומוערכת בחוגי המוזיקה העצמאית הישראלית, ואף יצאה למסע הופעות מוצלח בניו יורק באוקטובר 2007. באוגוסט 2011 הלהקה התפרקה. נכון למאי 2022 הלהקה ממוקמת במקום הרביעי ברשימת האמנים הישראלים המושמעים ביותר בספוטיפיי עם כ-1.9 מיליון מאזינים חודשיים.

חברי הלהקה
----------

* **אסף אבידן** - סולן, גיטרה, מפוחית, פסנתר.
* **רועי פלד** - גיטרות.
* **רן ניר** - גיטרה באס.
* **יוני שלג** - תופים.
* **הדס קליינמן** - צ'לו.

היסטוריה
--------

בשנת 2006 עזב אסף אבידן את תל אביב ואת חברתו דאז, וחזר לירושלים, שם החל לכתוב שירים, ברוח הפרידה וההתחלה חדשה. שירים אלו נאספו למיני-אלבום שנקרא "**Now That You`re Leaving**" שיצא לאור בצורה עצמאית ביולי 2006. הנגנים באלבום זה אינם חברי הלהקה הנוכחית, אלא חבורת חברים - מוזיקאים - יוצרים מירושלים, בהם תמר אייזנמן שהייתה גם חברה בהפקת האלבום הראשון, וחברה בכתיבת וביצוע השיר "**Wait For It**", מאותו אלבום.

לאחר יציאת האלבום, החל אסף להופיע מצויד בגיטרה שלו ובמפוחית, בבארים ברחבי הארץ כשמדי פעם חוברת אליו הצ'לנית הדס קליינמן. באחת מההופעות פגש את רן ניר, אז הבסיסט של "**The Fans**", לימים שותפו להופעות ולאחר מכן אף הבסיסט של המוג'וס.

רועי פלד, הגיטריסט, הצטרף ללהקה דרך החברות המשותפת עם תמר אייזנמן. יוני שלג, המתופף, המוכר גם כג'וני סנואו, הצטרף דרך היכרות מוקדמת עם רן ניר. ג'וני ניגן אז בלהקת **Drive**.

בתחילת 2007 החל ההרכב בעבודה על אלבום הבכורה, וסיבוב הופעות ראשון תחת השם **אסף אבידן והמוג'ו ג'ייב קטס**.

ביולי 2007 נכנסה הלהקה לאולפני העוגן והחלה בהקלטת אלבום הבכורה "**The Reckoning**", בעזרת המפיק המוזיקלי אורי ווינקור, תחת השם החדש **אסף אבידן והמוג'וס**.

אלבום הבכורה יצא לאור באפריל 2008. אלבומם "**Poor Boy/Lucky man**" יצא בספטמבר 2009.
אלבומם השלישי "Through the Gale" יצא לאור בנובמבר 2010.

באוגוסט 2011 בחרו חברי הלהקה לפנות לדרכים מוזיקליות נפרדות. אבידן, סולן הלהקה, החליט לפתוח בקריירת יחיד, בעוד שאר חברי הלהקה התפזרו בין שני פרויקטים נפרדים - "L.F.N.T", ו-"The Wrong Demons".

דיסקוגרפיה
----------

### אלבומים

* 2008 - The Reckoning
* 2009 - Poor Boy/Lucky Man
* 2010 - Through The Gale

קישורים חיצוניים
----------------

* אסף אבידן והמוג'וס, באתר אייטונס (באנגלית)
* אסף אבידן והמוג'וס, באתר ספוטיפיי
* אסף אבידן והמוג'וס, באתר Last.fm (באנגלית)
* אסף אבידן והמוג'וס, באתר AllMusic (באנגלית)
* אסף אבידן והמוג'וס, באתר MusicBrainz (באנגלית)
* אסף אבידן והמוג'וס, באתר Discogs (באנגלית)
* אסף אבידן והמוג'וס, באתר Songkick (באנגלית)
* נטע אלכסנדר, אסף אבידן והמוג'וז: קודם נקח את היכל התרבות - אחר כך את העולם, עכבר העיר אונליין, 4 באפריל 2010
* עינב שיף‏, מצאו את המוג'ו: אסף אבידן והמוג'וז, באתר וואלה!‏, 30 בנובמבר 2010
* ירין כץ, רוח ים: על "Through the Gale" של אסף אבידן והמוג'וז, באתר nrg, ‏2 בינואר 2011

הערות שוליים
------------

1. ↑

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987008594044805171
* BnF: cb162691001 (data)
* ISNI: 0000 0001 1919 0383
* MusicBrainz: f21d9cba-dafc-494e-ace9-e9ed33fec536
* SUDOC: 161905668
* VIAF: 170378484
* WorldCat: viaf-170378484

 |
**רודני כריסטיאן מקגרודר** (באנגלית: **Rodney Christian McGruder**; נולד ב-29 ביולי 1991) הוא כדורסלן אמריקאי המשחק בקבוצת דנוור נאגטס מליגת ה-NBA, בעמדת הקלע.

קריירת מכללות
-------------

מקגרודר נולד בעיר לנדובר שבמרילנד, ובשנת 2009 החל ללמוד באוניברסיטת המדינה של קנזס. בשתי עונותיו הראשונות בקבוצת האוניברסיטה קלע 7.6 נקודות בממוצע למשחק, ובשתי העונות הבאות, לאחר עזיבתו של ג'ייקוב פולן, היה השחקן המוביל של ה"וויילדקטס" ורשם ממוצעים של 15.7 נקודות, 5.3 ריבאונדים ו-1.7 אסיסטים למשחק.

קריירת משחק מקצועית
-------------------

### השנים הראשונות

לאחר שלא נבחר על ידי אף קבוצה בדראפט ה-NBA‏ 2013, חתם מקגרודר על חוזה בקבוצת אטומרומו מליגת העל ההונגרית. ב-29 משחקיו בקבוצה קלע 14.4 נקודות בממוצע למשחק.

בין השנים 2014–2016 שיחק בליגת הפיתוח של ה-NBA עבור מיין רד קלאוס וסו פולס סקייפורס, ולאורך התקופה העמיד ממוצעים של 13.4 נקודות ו-4.8 ריבאונדים למשחק. בעונת 2015/2016 זכה עם הסקייפורס באליפות ליגת הפיתוח; בשלושת משחקי הגמר הוביל מקגרודר את קבוצתו עם 19.3 נקודות בממוצע למשחק.

### מיאמי היט

לקראת עונת 2016/2017 חתם מקגרודר על חוזה במיאמי היט מליגת ה-NBA. במהלך שלוש עונותיו בקבוצה פתח ב-112 מתוך 162 המשחקים בהם שותף, וקלע 6.7 נקודות בממוצע למשחק.

### לוס אנג'לס קליפרס

באפריל 2019 חתם על חוזה בלוס אנג'לס קליפרס, ובעונתו היחידה בקבוצה קלע 3.3 נקודות למשחק.

### דטרויט פיסטונס

בנובמבר 2020 הועבר לדטרויט פיסטונס במסגרת טרייד בין שלוש קבוצות, בו השתתפה גם ברוקלין נטס.

ב-10 בינואר 2022 הועבר מקגרודר בטרייד לדנוור נאגטס יחד עם בחירת דראפט בסיבוב השני מברוקלין נטס, בתמורה לבול בול. העסקה בוטל הלאחר מספר ימים ומקגרגור נחתם מחדש בפיסטונס.

קישורים חיצוניים
----------------

ויקישיתוף מדיה וקבצים בנושא **רודני מקגרודר** בוויקישיתוף
* רודני מקגרודר, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ESPN

הערות שוליים
------------

1. ↑  הסטטיסטיקות של מקגרודר בליגת המכללות, באתר sports-reference.com
2. ↑  מקגרודר חותם על חוזה במיאמי, באתר הקבוצה, 7 ביולי 2016
3. ↑  הקליפרס מצרפים את מקגרודר, באתר הקבוצה, 9 באפריל 2019
4. ↑  הנטס מצרפים את שאמט בטרייד משולש, באתר ה-NBA,‏ 20 בנובמבר 2020
5. ↑  Nuggets Acquire Rodney McGruder, *Denver Nuggets*. 10 January 2022 2022
6. ↑
**סקווידו** (או **Squidoo**), הוא רשת חברתית מקוונת המשמש פלטפורמה לכתיבת בלוגים. האתר הוקם ב-2006 על ידי סט גודין (Seth Godin). סקווידו היתה אחת מהרשתות החברתיות הגדולות בעולם. סקווידו היווה מנוע משמעותי ליצירת תנועה לאתר, והיה חביב במיוחד על אנשי קידום אתרים במנועי חיפוש, שעשו בו שימוש כחלק מקמפיין קידום, להגברת התנועה לאתר.

מבנה האתר
---------

סקווידו היה אתר אינטרנט שנוצר על ידי המשתמשים שאיפשר להם יצירה של דפי מולטימדיה ללא הבנה ב-HTML. 

משתמשים רשומים בסקווידו היו יכולים להעלות פוסטים, שכונו באתר "עדשות" (Lens), וכוללים, תכנים, תמונות, קטעי וידאו, וקישורים. גודין קרא למאמרים "עדשות", כי הוא ראה אותם כ"[ממקד] אור ו[מראה] לנו את מה שאנחנו צריכים לראות". הכותבים כונו "מאסטרים לעדשות". באתר ניתן היה לפרסם עדשות רק במידה והן עומדות בסטנדרטים של סקווידו, הכוללים הגדרות כמותיות (עמידה בהיקף נדרש של תוכן), ואיכותיות (כולל בדיקה אוטומטית למקוריות התוכן). משתמשים בסקווידו קיבלו ניקוד ודורגו לרמות שונות (level) בהתאם. כל עדשה שפורסמה באתר, קיבלה אף היא דירוג, המתבסס על רמתו של הכותב, ועל משוב של משתמשים אחרים.

תחילת פעילות האתר
-----------------

לאחר הופעת הבכורה שלו, סקווידו פורסם ב- CNN, *הניו יורק טיימס*, MSNBC *והוושינגטון פוסט*.    האתר זכה בפרס הראשון בפסטיבל South by Southwest בקטגוריית הקהילה/ ויקי בשנת 2007.  סקווידו קרא תיגר על אתרי מידע מבוססים כמו About.com ו- eHow בזכות התעבורה הרבה, בעוד שהוא נשאר דומה במספר המבקרים הייחודי לאתרי חלוקת הכנסות אחרים כמו Mahalo.com ו- HubPages.

בשלבים המוקדמים של Squidoo, גודין ציין שהעדשות של מרתה סטיוארט וג'יין גודול לא קיבלו כמויות גדולות של תנועה, בעוד שעדשות על myspace והמשחק המקוון *Line Rider* היו מהמצליחים ביותר באתר.

רכישת HubPages
--------------

ב-15 באוגוסט 2014, גודין הודיע שסקווידו נרכשה על ידי HubPages בהשתלטות ידידותית. במשותף לאתרי חלוקת הכנסות רבים, התעבורה וההכנסות של סקווידו היו ירודות מזה זמן מה  ואם היא לא הייתה נמכרת ל- HubPages, לא היה כדאי כלכלית לתחזק את האתר.

בהודעה באתר הסביר גודין:

> הם [HubPages] המובילים בתעשייה, דוחפים ללא הרף את המעטפת מבחינת התוכן שלהם, ההצגה שלו והתנועה שהם מקבלים באינטרנט. הדרך הטובה ביותר שאנו יודעים לשרת את המשתמשים שלנו היא לתת להם מקום טוב עוד יותר עבור התוכן שלהם, וכשדיברתי עם פול אדמונדסון ב- HubPages, התברר לשנינו ששילוב הפלטפורמות ביחד יוביל לשיתוף ידע חזק ויעיל יותר באינטרנט.
> 
> 

משתמשים הוזהרו לשמור את הדפים שלהם, מכיוון שרק 'עדשות' סקווידו עם הביצועים הטובים ביותר יועברו ל- HubPages לאחר המיזוג.

קישורים חיצוניים
----------------

* אתר האינטרנט הרשמי של סקווידו

הערות שוליים
------------

1. 1 2  Interview of Seth Godin on Squidoo *Stone Temple Consulting*. June 20, 2007.
2. ↑  Squidoo.com *Washington Post.* January 8, 2006.
3. ↑  A Home Where Bloggers Can Plumb Those Obscure Passions *The New York Times.* April 10, 2006.
4. ↑  Tahmincioglu, Eve Beware of social networking overload *NBC News*. July 21, 2008.
5. ↑  Squidoo Honored at 10th SXSW Interactive Web Awards on Vigit Labs. March 14, 2007
6. ↑  "The Rise and Fall of Squidoo".
7. ↑  Ashley Zeckman (19 באוגוסט 2014). "Seth Godin's Squidoo Acquired by HubPages". *Search Engine Watch*. Incisive Interactive Marketing LLC. נבדק ב-14 בספטמבר 2014. `{{cite web}}`:  (עזרה)
**אן ואן אלסן** (נולדה ב־27 בדצמבר 1979) היא דוגמנית, מנחת טלוויזיה ומגישת רדיו בלגית. הוכתרה למיס בלגיה בשנת 2002.

ביוגרפיה
--------

ואן אלסן נולדה בעיר מול שבבלגיה. היא בעלת תואר ראשון בשיווק, ותואר שני בכלכלת עסקים.

### מיס עולם

תמונתה התפרסמה לראשונה בעיתון תחת קמפיין "תמונות הקוראים"' לאחר שאחד הקוראים שלח אותה למערכת. הדבר דרבן אותה להתמודד בשנת 2002 בתחרות מיס אנטוורפן בה זכתה. בהמשך זכתה ואן אלסן גם בתחרות מיס בלגיה וייצגה את בלגיה בתחרויות מיס אירופה ומיס תבל.

באותה שנה, במחאה על החלטת בית המשפט הניגרי להוציא אישה להורג בגין לידת ילד מחוץ לנישואין, סירבו ואן אלסן ומתמודדות נוספות להשתתף בתחרות מיס עולם שנערכה בניגריה.

### בתקשורת

בשנת 2007 החלה להנחות את התוכנית הדבר הגדול הבא, בגרסתה הבלגית, ומספר תוכניות נוספות בטלוויזיה הבלגית.

בינואר 2008 הופיעה במגזין פלייבוי תחת הסכם שלפיו יתרום המגזין חלק מרווחיו מגיליון זה לאירוע צדקה שנתי המתקיים ב-בריסל. באותה שנה החלה ואן אלסן גם להגיש תוכנית ברדיו.

אלסן השתתפה בתוכניות שונות בטלוויזיה הבלגית בין השנים 2002-2013, כשחקנית, קריינית ומארחת.

### חיים אישיים

אלסן נשואה לשחקן הכדורגל הבלגי גאנטר ואן האנדנהובן.

קישורים חיצוניים
----------------

ויקישיתוף מדיה וקבצים בנושא **אן ואן אלסן** בוויקישיתוף

* אן ואן אלסן, במסד הנתונים הקולנועיים IMDb (באנגלית)
* אן ואן אלסן, במסד הנתונים הקולנועיים KinoPoisk (ברוסית)

הערות שוליים
------------

1. ↑  Misstoestanden: Ann Van Elsen (22) gaat niet naar Nigeria, De Standaard (בהולנדית (פלמית))
**טללית** (שם מדעי: *Drosera*), או בשמה הלועזי העממי "Sundew", הוא סוג של צמח טורף ממשפחת הטלליתיים (Droseracea), הקרוב לדיונאת הזבובים.

כיום, הסוג טללית מונה 171 מינים טהורים הגדלים ברחבי העולם, מחציתם גדלים באוסטרליה. לרוב, הטלליות גדלות במישורי עשב מוצפים או באזורים שופעי מים, בהם הלחות היחסית גבוהה. הקרקעות שבהן גדלות הטלליות הן עניות בחומרי תזונה, חומציות, ולרוב מכוסות בטחב הנקרא ספאגנום - קרקעות שבהן צמחים רגילים לא יכולים להתפתח כראוי. כפתרון לבעיה זו, הטללית משלימה את חומרי התזונה שלה באמצעות עיכול חרקים וניצול המרכיבים התזונתיים שבגופם לטובתן. ברחבי העולם מפיקים מהטלליות סירופ נגד שיעול, תרופות לחולי לב ועוד.

חלוקה
-----

נהוג לחלק את הטלליות ל-3 קבוצות עיקריות:

**1) טלליות רגילות (General sundews):** אלו הן הטלליות ה"רגילות" שאין להן מאפיינים מיוחדים.

**2) טלליות מזעריות (Pygmy Sundews):** אלו הן טלליות שאורך עליהן יכול להגיע עד 3 סנטימטרים (הטללית הגדולה ביותר מצמיחה עלים באורך של כ-80 סנטימטרים).

**3) טלליות בעלות פקעת (Tuberous Sundews):** אלו הן טלליות המצמיחות את עליהן מתוך פקעת.

מלבד חלוקה זו, ישנן טלליות מטפסות, צמודות-קרקע, חד-שנתיות ורב-שנתיות, וישנן כאלו הנכנסות לתרדמה בעונת היובש.

המלכודות
--------

הטללית היא צמח טורף בעלת מלכודות דבק אקטיביות. כל עלה מכוסה בשערות דקיקות (אדמדמות בדרך כלל), אשר בקצותיהן מופרשת טיפת נוזל סוכרי ודביק דמוית טל (ומכאן שמם). החרק נמשך לסוכר שבנוזל ונדבק אליו. ברגע שהצמח חש בזאת, אותות חשמליים עוברים בשערות וככל שהחרק ינסה להתחמק, יותר ויותר שערות יתכופפו לעברו, מה שיגרום לחרק להידבק יותר טוב לעלה. במינים רבים העלה מסתלסל סביב הטרף ותהליך זה עשוי לקחת בין כמה שעות ועד יום. הנוזל הסוכרי מכיל גם אנזימי עיכול אשר יעכלו את גוף החרק וינצלו את החלבונים והחנקות שבגופו לטובת הצמח. השאריות מעיכול החרק נשארות על העלה או נשטפות בגשם ואינן מפריעות להמשך פעולתו של העלה ללכידות נוספות. הטללית ידועה בכך שהיא מייצרת את הדבק הטבעי החזק בעולם.

טללית עגולת העלים
-----------------

*Drosera rotundfolia*
צמח טורף הנפוץ כמעט בכל האזורים הממוזגים והסוב-טרופיים של חצי הכדור הצפוני. בימינו, ניתן למצוא טללית זו בארצות ים-תיכונית כמו איטליה, ספרד וטורקיה.

בישראל מוכרים דאודורנטים אשר את אחד ממרכיביהם מפיקים מהעלים של טללית זו.

לקריאה נוספת
------------

* קארל זימר, **פיתוי גורלי**, נשיונל ג'יאוגרפיק ישראל, גיליון 142, מארס 2010

קישורים חיצוניים
----------------

ויקישיתוף מדיה וקבצים בנושא **טללית** בוויקישיתוף
* טללית, באתר ITIS (באנגלית)
* טללית, באתר NCBI (באנגלית)
* טללית, באתר האנציקלופדיה של החיים (באנגלית)
* טללית, באתר Tropicos (באנגלית)
* טללית, באתר GBIF (באנגלית)
* טללית, באתר IPNI (באנגלית)
* טללית, באתר אנציקלופדיה בריטניקה (באנגלית)
* טורפים בעולם הצמחים-מאמר מאת פרופ' דן יואל
**מבצע ייצוּב** הוא מבצע שבו כבשה חטיבת אלכסנדרוני, בין 2 ל-9 במרץ 1949, את אזור עין גדי, מצדה ושטחים בהר חברון. המבצע, שנערך בשלהי מלחמת העצמאות של ישראל, נערך כחלק ממבצע עובדה. לצד כוחות קרקעיים, השתתפו בו גם כוחות קטנים של חיל הים, לצורך הובלת כוחות בים המלח. כמו מבצע 'עובדה' כולו, גם **מבצע ייצוב** היה בעיקרו מאמץ לוגיסטי ללא קרבות וקורבנות.

שם המבצע העיד על מטרתו: ייצוב גבולה של ישראל בצפון־מזרח הנגב.

רקע
---

על פי החלטת החלוקה, דרום מערב ים המלח, עד צפונה לעין גדי, הוקצה למדינה היהודית. לאחר הסכם שביתת הנשק עם מצרים ולקראת מבצע עובדה הפנה שמריה גוטמן את תשומת ליבו של מפקד חזית הדרום, יגאל אלון, לעובדה, שהמבצע המתוכנן, שחתם את מלחמת העצמאות ותחם את הנגב הדרומי ודרום עמק הערבה, לרבות אילת בשטחה הריבוני של מדינת ישראל מתעלם מעין גדי, מצדה ושטחים בהר חברון ושלא תיתכן מדינת ישראל ללא שלושת השטחים הללו. אלון שעה לפניה והקצה כוחות מחטיבת אלכסנדרוני למימוש ריבונותה של ישראל גם על צפון מזרח הנגב ודרום מערבו של ים המלח, תוך דחיקת הלגיון הערבי משטחים אלה.

הכוחות המשתתפים
---------------

### הערבים

ללגיון הערבי לא היו כוחות קבועים באזור צפון הנגב ומערבו של ים המלח, ואף הסיורים שערך לא הגיעו לאותו אזור. באזורים שבהם נערך המבצע היו, אפוא, רק כוחות ערביים מקומיים, בלתי קבועים, במספר לא ידוע.

### צה"ל

חטיבת 'אלכסנדרוני', אשר עליה הוטל המבצע, החליפה את 'גבעתי' באזור הנגב בדצמבר 1948, ומאז פעלה באזור הנגב הצפוני. על החטיבה פיקד בן ציון פרידן (זיו).

חיל הים הקצה למבצע אסדת נחיתה, סירת מנוע וסירת משוטים. על הכוח הימי הקטן פיקד שלמה אראל (אנגל).

מהלך המבצע
----------

ב-2 במרץ 1949 כבשה פלוגה מגדוד 32 של 'אלכסנדרוני' את גבעה 432 על הדרך שבין באר שבע לדהריה.

ב-5 במרץ כבשה פלוגה מגדוד 32 את חוולפה ואת גבעה 486, הנמצאים שניהם כמה ק"מ צפונה לגבעה 432. כן נכבשו מספר משלטים בסביבה.

הפלוגה מגדוד 32, עליה פיקד משה יטבת (לנצט), אשר ישבה בגבעה 432, הוחלפה בכוח אחר והוסעה לבאר שבע. ב-7 במרץ החלה הפלוגה לנוע מבאר-שבע, דרך מעלה עקרבים ומצד חצבה (עין חוסוב), ולאחר מכן פנתה צפונה לסדום והגיעה אליה למחרת, ב-8 לחודש.

בלילה סייעו כוחות של חיל הים לחיילי הפלוגה לצאת ממפעל האשלג בסדום, והשיטו אותם צפונה, לאורך ים המלח, לכיוון עין גדי. שתי מחלקות שטו על האסדה, והיתר בסירת המנוע. סירת המשוטים שימשה להורדת כיתת החוד על החוף בעין גדי. לאחר שכיתת החוד, בהובלתו של שמריה גוטמן, סימנה את מקום הנחיתה, התרכזו יתר הכוחות באסדה וזו נחתה בחוף עין גדי. 

הכוחות השתלטו על אזור מעיין עין גדי ואחר כך גם מצדה, ללא כל התנגדות. במקביל תפסו יחידות נוספות של החטיבה עמדות בכיוון ערד: תל סעבה, תל אל-מלח ותל ערד.

| **מבצעי צה"ל במלחמת העצמאות** |
| --- |
| 

|  |
| --- |
| שמואל • השמד • חסידה • נחשון • הראל • יבוסי • חמץ • יפתח • מטאטא • מכבי • כיתור • יובל • ברק • גדעון • בן עמי • מדינה • קלשון • בלק • נמל • בן נון א' • בן נון ב' • ארז • פלשת • יצחק • יורם • אנ-פאר • ברוש • דקל • דני • בתק • קדם • מוות לפולש • שוטר • גי"ס • אבק • ולווטה • יואב • אגרוף • ההר • יקב • יעל • חירם • שמונה • לוט • התחלה • אסף • חורב • חיסול • עוז • ייצוב • עובדה |

 |
**קפלוגרביירה** (ביוונית: Κεφαλογραβιέρα) היא גבינת שולחן קשה יוונית מפורסמת המיוצרת משנות ה-60 של המאה ה-20 באופן מסורתי מחלב כבשים או תערובת של חלב כבשים ועיזים. על פי הסמכת כינוי מקור מוגן (PDO) של האיחוד האירופי השם מתייחס רק לגבינה המיוצרת במערב מקדוניה, אפירוס והיחידות האזוריות של אטוליה-אקארנאניה ואבריטניה.

מאפיינים

הגבינה בעלת טעם מלוח וארומה עשירה. היא משמשת לעתים קרובות במאכל היווני בשם Saganaki (פרוסות גבינה מטוגנות), חתוכה לחתיכות משולשות, מגולגלת בקמח מתובלת ומטוגנת קלות. זוהי גבינה מצוינת לגרירה, ונמצאת בשימוש נרחב כתוספת למנות פסטה. על פי ספר בישול אחד, "במיטבה, היא טובה או טובה יותר מרומנו או מאסיאגו המיושנת" היא דומה מאוד לגבינת קפלוטירי ולפעמים נמכרת בשם זה.

מקור השם

קפלוגרביירה קיבלה את שמה על שם שתי גבינות מכיוון שהיא הכלאה בין קפלוטירי, גבינה מלוחה בעלת הטעם העז, לבין גבינת הגרביירה העדינה.

צריכה

היא נמכרת, בגלגלים או במשולשים, ומזוהה בקלות על ידי המרקם המוצק והקליפה החומה בהירה. הסטטיסטיקה מראה שהיא הופכת לאחת הגבינות הנפוצות ביותר ביוון, עם ייצור שנתי של כ-3,000 טון.

  

לקפאלוגרביירה יש כאמור מעמד PDO.

ראו גם
------

* רשימת גבינות

לקריאה נוספת
------------

1. ↑  Hoffman, Susanna. 2004. *The Olive and the Caper: Adventures in Greek Cooking*. Workman Publishing. מסת"ב 978-1563058486
2. ↑  EU Kefalograviera Profile (accessed 23 May 2009)
**אמיל הרמן** (בהונגרית: **Hermann Emil**;‏ בודפשט, 15 בדצמבר 1879 – בודפשט, 25 במרץ 1953) היה דוקטור לרפואה יהודי-הונגרי, אורולוג, רופא עור, מנהל בית חולים רופא ראשי. הוא נפצע קשה במלחמת העולם הראשונה, פציעה ממנה לא לגמרי התאושש עד מותו. רבות מעבודותיו עבדו במהלך השואה.

ביוגרפיה
--------

אמיל הרמן נולד במשפחה יהודית כבנם של מנהל החשבונות וילמוש הרמן ושל רוזה גרינפלד (1855–1916). בספטמבר 1897 סיים את לימודיו ואת בחינות הבגרות בגימנסיה ברובע 7 בבודפשט. הוא המשיך את לימודיו בפקולטה לרפואה של אוניברסיטת בודפשט (שמה היום אוניברסיטת אטווש לוראנד), שם הוסמך כאמור לדוקטור לרפואה ב-1902. עם עבודתו המשותפת עם ינה ארדאי בשם "השוואה של ההשפעות הפיזיולוגיות של Mydraticums למטרות קליניות", הוא זכה בפרס של 140 קרונות מקרן פאסקוויץ' (Pasquich). לאחר ההתמחות וקבלת ההסמכה כאורולוג, פתח פרקטיקה פרטית. ב-18 בינואר 1907, באספה הכללית של המחלקה לדרמטולוגיה ואורולוגיה של האגודה הרפואית המלכותית של בודפשט, הוא נבחר לחבר מן המניין במחלקה. בנובמבר 1910 נבחר לרופא בבית החולים של אגודת "טלאיה" (Teleia), שם עבד חמש עשרה שנה.

מתחילת העשור השני של המאה ה-20 הוא הפך לרופא הראשי של המרפאה הציבורית של האגודה האמבולטורית של בודה ולאורולוג של קרן החולים (קופת חולים) של אגודת העיתונאים בבודפשט. ב-1914 הצטרף למפלגה האזרחית הרדיקלית ולתא הבונים החופשיים. במהלך מלחמת העולם הראשונה שירת בחזית במשך שמונה חודשים, אך נפצע קשה, ומאז המשיך לעבוד רק כרופא גדודי בעורף. לאחר המלחמה מונה למנהל ולרופא הראשי של בית החולים והפוליקליניקה של האגודה האמבולטורית של בודה. אמיל הרמן היה חבר ופעיל במשך שנים ארוכות בתא הבונים החופשיים בבודפשט. הוא הובא למנוחות בבית הקברות היהודי ברחוב קוזמה.

אשתו הייתה צציליה ארדאי (1881–1962), בתם של דניאל גולדנר ושל אווה מילר, לה נישא ב-16 בספטמבר 1906 בבודפשט. בתם הייתה רוזה קלרה הרמן, (1916–?).

עבודותיו (חלקי מאוד)
--------------------

* השפעה פיזיולוגית של מידריאטיקה. עם ינה ארדאי. (אופתלמולוגיה, 1902, 3–6)

לקריאה נוספת
------------

* Adatai a Petőfi Irodalmi Múzeum katalógusában
* Szentmiklóssy Géza, ed. (1930). *A magyar feltámadás lexikona*.

הערות שוליים
------------

1. ↑  "Halotti bejegyzése a Budapest XII. kerületi állami halotti akv. 456/1953. folyószáma alatt".
2. ↑  Budapesti Orvosi Újság Mellékletei, 1907. február 21. (1. szám)
3. ↑  Pesti Hírlap, 1910. november 30. (32. évfolyam, 285. szám)
4. ↑  Világ, 1914. június 10. (5. évfolyam, 134. szám)
5. ↑  "Hermann Emilné halotti bejegyzése a Budapest II. kerületi állami halotti akv. 95/1962. folyószáma alatt".
6. ↑  "Házasságkötési bejegyzése a Budapest VI. kerületi polgári házassági akv. 1049/1906. folyószáma alatt".

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אמיל הרמן"**.
**סוסון האַצָה** (שם מדעי: ***Phycodurus eques***), המוכר גם בשם **דרקון ים עלי** (תרגום של כינויו באנגלית, Leafy Sea Dragon) הוא מין דג ימי המשתייך למשפחת האבובוניים, משפחה בה חבר גם סוסון הים, והוא המין היחיד בסוג *Phycodurus*.

מאפיינים
--------

סוסון האצה
יצורים אלה מצויים אך ורק במים הרדודים והקרירים שסביב דרום ומזרח אוסטרליה. לכל אורך גופם דבלולים וציציות דמויי עלי אצה. מטרת ציציות אלה היא הסוואה בלבד, והן אינן משמשות להנעה. סוסון האצה נע באמצעות סנפיר החזה שעל חזהו וסנפיר הגב המצוי קרוב לזנב. סנפירים קטנים אלה שקופים לחלוטין וקשה לראותם בשל תנועתם הגלית הזערורית הגורמת לתזוזה מתונה של היצור והמשלימה היטב את האשליה של עשב ים צף.

בדומה למקור שמם של סוסוני הים נובע מקור שמם באנגלית, דרקון ים, מדמיון מקרי ליצור אחר (מיתולוגי במקרה זה). סוסוני האצה קטנים למדי בהשוואה למפלצות ים, אבל כסוג של סוסוני ים הם גדולים מאוד ומגיעים עד לגודל של 45 סנטימטר. סוסוני האצה ניזונים מפלנקטון, אצות וסחופת קטנה אחרת, ואין להם אויבים טבעיים מלבד האדם. הנקבות מטילות את הביצים המופרות לתוך כיס בזנב הזכר שנסגר ומשמש כמדגרה, וממנו יוצאים צעירים הדומים להוריהם.

סוסוני האצה הם יצורים בסכנת הכחדה בשל זיהום הסביבה וסכנת שפכים תעשייתיים רעילים, וכן בשל איסוף בידי צוללים, המקבלים בעבורם מחיר גבוה מאספנים. בתגובה לסכנות אלה הכריזה ממשלת אוסטרליה על סוסון האצה בעל חיים מוגן.

על פי גיליון נובמבר 2006 של ה"נשיונל ג'יאוגרפיק", ייתכן שסוסון האצה וסוסון עשב הם אותו מין באזורי תפוצה שונים.

סוסון האצה הוא הסמל הימי הרשמי של מדינת דרום אוסטרליה.

קישורים חיצוניים
----------------

ויקישיתוף מדיה וקבצים בנושא **סוסון האצה** בוויקישיתוף
* אתר למנויים בלבד ניו יורק טיימס, "כאילו האבולוציה יצאה מדעתה". מה אחראי למראה הייחודי של דרקוני הים, באתר הארץ, 12 ביולי 2022
* Small et al. Leafy and weedy seadragon genomes connect genic and repetitive DNA features to the extravagant biology of syngnathid fishes, PNAS 119, (26), June 22, 2022,
* סוסון האצה, באתר ITIS (באנגלית)

* סוסון האצה, באתר NCBI (באנגלית)

* סוסון האצה, באתר Animal Diversity Web (באנגלית)

* סוסון האצה, בבסיס הנתונים ARKive (באנגלית)

* סוסון האצה, באתר האנציקלופדיה של החיים (באנגלית)

* סוסון האצה, באתר FishBase (באנגלית)

* סוסון האצה, באתר GBIF (באנגלית)
* סוסון האצה, באתר הארגון IUCN (באנגלית)
* הסמל הימי של ממשלת דרום אוסטרליה (האתר הרשמי) (באנגלית)
* גלריית צלילה, קישורים ומולטימדיה – באנגלית
* מידע נוסף (באנגלית)
* המוזיאון האוסטרלי ברשת – סוסון האצה וסוסון עשב (באנגלית)
* דף העוסק בשימור (באנגלית)
* אליוט – הגרסה הרטובה, כתבה של ד"ר שרון אלמן מורי על דרקון הים בעיתון חי גיליון 124, נובמבר 2004

הערות שוליים
------------

1. ↑  סוסון האצה באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007537565105171
* LCCN: sh2005000608

 |
**ליאון שבתאי סורוז'ון** (בבולגרית: **Леон Сабитай Суружон**; ‏30 בינואר 1913, נובי פאזאר, ממלכת בולגריה – 28 בינואר 2007, בריסל, בלגיה) היה מוזיקאי ומורה למוזיקה יהודי-בולגרי אשר מרכז פעילותו היה בבולגריה ובבלגיה, פרופסור באקדמיה הלאומית הבולגרית למוזיקה.

ביוגרפיה
--------

נולד בנובי-פאזאר לשבתאי שהיה סוחר אמיד ולאסתר פעילה ציונית חברת ויצו. ב-1919 עברה המשפחה לסופיה בירת בולגריה. בילדותו למד נגינת כינור ביחד עם אחיו. בהמשך, בראשית שנות ה-30 של המאה ה-20 סיים את הקונסרבטוריון של פראג, שב לבולגריה ומונה לקונצרטמייסטר של תזמורת האופרה והבלט הלאומיים בסופיה. הוא יצא לפריז ללימודים גבוהים באקול נורמל סופרייר, ושם למד ניצוח אצל ג'ורג'ה אנסקו. בראשית שנות ה-40 שב לסופיה. בתקופת מלחמת העולם השנייה, לאחר החלת החוק להגנת האומה, נשלח סורוז'ון לעבודות כפייה. לאחר המלחמה שב לעבודתו המוזיקלית.

מ-1949 לימד מוזיקה ונגינת כינור באקדמיה הלאומית הבולגרית למוזיקה, בהמשך כיהן כפרופסור, ובין 1959–1962 כיהן כדיקן פקולטה. סורוז'ון נחשב לאחד המורים המובילים במדינה בתחומו והכשיר דורות של מורים למוזיקה. סורוז'ון השתתף בקונצרטים במדינות רבות ובכללן פולין, צ'כיה, צרפת, ברית המועצות ובהמשך רוסיה, סין, ישראל, קובה, בלגיה וספרד.

בראשית שנות ה-80 של המאה ה-20 הגיע סורוז'ון לאנטוורפן בבלגיה עם קבוצת נגנים ומוזיקאים בולגריים וערך מסע הופעות, אשר בעקבותיו חילק את זמנו בין בולגריה לבלגיה, ולימד גם במכון למוזיקה בבריסל.

ליאון סורוז'ון הלך לעולמו ב-2007 בבריסל בירת בלגיה, והובא לבקשתו לקבורה במולדתו, בולגריה. היה נשוי לפסנתרנית קטיה קזנג'ייבה, אחייניתה של דורה גאבה. אחותו סולטנה סורוז'ון הייתה ציירת נודעת.

קישורים חיצוניים
----------------

* ליאון סורוז'ון - תקציר ביוגרפי, באתר Iustitia.bg (בבולגרית)

הערות שוליים
------------

1. ↑  הלך לעולמו ליאון סורוז'ון, באתר news.bg (בבולגרית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: mzk2015863018
* VIAF: 315198609
* WorldCat: viaf-315198609

 |
תבנית {{אישיות}} ריקה מתוכן. יש להזין פרמטרים בערך או בוויקינתונים. 
**טהא ג'אבר אל-עלוואני** (בערבית: **طه جابر العلواني**; 1935 – 4 במרץ 2016) היה אינטלקטואל אסלאמי, הנחשב לאחד מחשובי ההוגים המוסלמים בעולם. הוא כיהן כנשיא אוניברסיטת קורדובה המוסלמית באשבורן, וירג'יניה, כדקאן בית הספר לתורת המשפט האסלאמי בבית הספר למדעי האסלאם והחברה של האוניברסיטה וגם כיו"ר מועצת הפיקה של צפון אמריקה.

ביוגרפיה
--------

אל-עלוואני נולד ב-1935 בעיראק, ולמד בבית-הספר לשריעה ולמשפט בסמינר אל-אזהר בקהיר, המוסד האקדמי החשוב ביותר בעולם המוסלמי. הוא קיבל את התואר הראשון ב-1959, את התואר השני ב-1968, ואת תואר הדוקטור ב-1973, בהתמחות במקורות החוק האסלאמי.

מ-1973 עד 1983 לימד כפרופסור באוניברסיטה על-שם האימאם מוחמד אבן-סעוד, בריאד שבערב הסעודית.
ב-1981 ייסד (במשותף) את המכון הבינלאומי למחשבה אסלאמית בארצות הברית. כיהן גם כחבר מועצה בהתאגדות העולם האסלאמי במכה. ב-1983 היגר לארצות הברית. הוא התגורר עם משפחתו בווירג'יניה.

השקפתו הדתית
------------

אל-עלוואני הוא אביה של דוקטרינת **פִקְה אל-אַקַלִיַאת** ("חוק המיעוטים המוסלמים"), המספקת למיעוטים מוסלמים בעולם מרווח תמרון שמפשר בין חיי היום-יום ובין השריעה (ההלכה המוסלמית). תפיסה זו יונקת את מקורותיה מהסלפיה, ונועדה, בשלב ראשון, להביא לאיחוד ולגיבוש בקרב המיעוטים המוסלמים, ובשלב סופי, לסייע להפצת האסלאם בעולם כולו. מייצגה הבולט של הדוקטרינה הוא השייח' ד"ר יוסוף אל-קרדאווי, בכיר פוסקי האסלאם הסוני בימינו.

קישורים חיצוניים
----------------

* אוניברסיטת קורדובה

הערות שוליים
------------

1. ↑  שמאי פישמן, במאמר שהתפרסם מטעם מכון הדסון - המרכז לאסלאם, דמוקרטיה ועתיד העולם המוסלמי, בהתבסס על עבודת מ"א שהגיש לאוניברסיטה העברית.
יפןיפן
זהו שם יפני; שם המשפחה הוא הטויאמה. 
**יוקיו הטויאמה** (ביפנית: **鳩山 由紀夫**; נולד ב-11 בפברואר 1947) הוא פוליטיקאי יפני שכיהן כראש ממשלת יפן וכמנהיג המפלגה הדמוקרטית. הטויאמה המייצג את המחוז התשיעי של הוקאידו בבית הנבחרים היפני מאז 1986, כיהן כראש ממשלה במשך כעשרה חודשים בלבד, בין ספטמבר 2009 ליוני 2010, בטרם החליט להתפטר.

פרטים אישיים וקריירה אקדמאית
----------------------------

הטויאמה נולד בטוקיו והוא דור רביעי לפוליטיקאים, סבא רבא שלו מצד אביו היה יו"ר בית הנבחרים, סבו איצ'ירו הטויאמה כיהן כראש ממשלת יפן בין השנים 1954 ל-1956 ואביו היה שר החוץ היפני. אמו היא בתו של מייסד קונצרן ברידג'סטון ומתורמי הכספים העיקריים לקריירה הפוליטית של הטויאמה ואחיו. ב-1969 סיים תואר בפיזיקה באוניברסיטת טוקיו ויצא ללימודי דוקטורט בהנדסת תעשייה באוניברסיטת סטנפורד בארצות הברית אותם סיים ב-1976. כשחזר ליפן עבד כעוזר מחקר במחלקה להנדסת תעשייה במכון הטכנולוגי של טוקיו, ב-1981 התמנה לפרופסור חבר למנהל עסקים באוניברסיטת סנשו, משרה בה נשא עד פרישתו מהקריירה האקדמאית ב-1984.

הטויאמה ידוע בכינויו "החייזר" שניתן לו בשל מראה עיניו הבולטות ותספורתו המוזרה.

קריירה פוליטית
--------------

ב-1986 התמודד לראשונה בבחירות הכלליות לבית הנבחרים של יפן, כחבר המפלגה הליברלית-דמוקרטית. הטויאמה זכה במושב מטעם המחוז הרביעי (כיום התשיעי) של הוקאידו ומאז מכהן ברציפות כחבר הדיאט. ב-1993 פרש מהמפלגה הליברלית דמוקרטית לטובת הקמת המפלגה החדשה יפן (סקיגייק), הוא מונה למזכיר המפלגה ולסגן שר בקבינט של מוריהירו הוסוקאווה, אך הקואליציה שהוקמה התפרקה לאחר כשמונה חודשים בלבד בשלטון. ב-1996 פרש מהמפלגה עם אחיו ויחד הקימו את המפלגה הדמוקרטית של יפן, כשב-1999 התמנה לנשיאה ולמנהיג האופוזיציה. בשנת 2002 התפטר מתפקידו, לאחר שספג ביקורת על כישלון תוכניותיו להרחיב את המפלגה דרך איחוד עם מפלגות יריבות. ב-2004 מונה לשר החוץ בממשלת הצללים של האופוזיציה היפנית וב-2005 למזכ"ל המפלגה.

במאי 2009 נבחר למנהיג המפלגה הדמוקרטית, אותה הוביל לניצחון סוחף במערכת הבחירות הכללית באוגוסט 2009, ב-16 בספטמבר 2009 נבחר על ידי הדיאט היפני לראשות הממשלה והחליף את טארו אסו.

בתחילת יוני 2010 הודיע הטויאמה על התפטרותו לאחר ביקורת שהופנתה אליו כתוצאה מהפרת הבטחתו לסגור את הבסיס הצבאי האמריקאי באוקינאווה והערכה במפלגתו כי המשך כהונתו תפגע במפלגה בבחירות לפרלמנט שיערכו ביולי 2010.

קישורים חיצוניים
----------------

ויקישיתוף מדיה וקבצים בנושא **יוקיו הטויאמה** בוויקישיתוף
* אתר האינטרנט הרשמי של יוקיו הטויאמה
* יוקיו הטויאמה, ברשת החברתית אקס (טוויטר)
* פרופיל באתר BBC
* Japan on the brink of a new era‏, 29.8.09, Asia Times
* יוקיו הטויאמה, באתר אנציקלופדיה בריטניקה (באנגלית)

הערות שוליים
------------

1. ↑  בגלל הבסיס האמריקני: ראש ממשלת יפן התפטר, ynet, ‏02.06.10

|  |  |  |
| --- | --- | --- |
| **הקודם**:**טארו אסו** | **ראש ממשלת יפן(רשימה)** | **הבא**:**נאוטו קאן** |

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90225054
* CiNii: DA02865502
* GND: 1137587652
* ISNI: 0000 0000 8464 4276
* LCCN: n84127893
* NDL: 00618156
* NLK: KAC201315426
* NLP: a0000003032662
* NTA: 070786844
* VIAF: 110028186
* WorldCat: lccn-n84127893

 |